b'\n_START_ARTICLE_\nHTML\n_START_PARAGRAPH_\nHTML (Hyper text Markup Language \xe2\x80\x9eHiperteksto \xc5\xbeym\xc4\x97jimo kalba\xe2\x80\x9c)\xc2\xa0\xe2\x80\x93 tai kompiuterin\xc4\x97 \xc5\xbeym\xc4\x97jimo kalba, naudojama pateikti turin\xc4\xaf internete. Kalb\xc4\x85 standartizuoja W3 konsorciumas.\n_START_SECTION_\nElementai ir atributai\n_START_PARAGRAPH_\nPagrindinis HTML kalbos vienetas yra elementas. Kaip ir XML, HTML elementas turi vard\xc4\x85 ir gali tur\xc4\x97ti bet kok\xc4\xaf skai\xc4\x8di\xc5\xb3 atribut\xc5\xb3. Elemento viduje gali b\xc5\xabti tekstas bei kiti elementai. Tiek tekstas, tiek ir dukteriniai elementai paprastai gali kartotis ir sekti bet kuria tvarka._NEWLINE_Elemento atributai turi vard\xc4\x85 ir reik\xc5\xa1m\xc4\x99._NEWLINE_Jei galimi atributai nenurodomi, paprastai galioja sutartos nutyl\xc4\x97jimo taisykl\xc4\x97s. Pavyzd\xc5\xbeiui, HTML fragmentas <font color="red"><b>r</b> raudona</font> turi du elementus._NEWLINE_Vienas j\xc5\xb3 (font) perjungia rodomo teksto spalv\xc4\x85 \xc4\xaf raudon\xc4\x85._NEWLINE_\xc5\xa0io elemento viduje esantis antrasis elementas (b), perjungia \xc5\xa1rift\xc4\x85 \xc4\xaf pary\xc5\xa1kint\xc4\x85._NEWLINE_Pirmasis elementas turi vien\xc4\x85 atribut\xc4\x85 (color) su reik\xc5\xa1me red. Antrasis elementas atribut\xc5\xb3 neturi._NEWLINE_HTML kode atribut\xc5\xb3 reik\xc5\xa1mes rekomenduojama apgaubti kabut\xc4\x97mis, nors HTML 4.01 standartas to nereikalauja.\n_START_SECTION_\nVersijos\n_START_PARAGRAPH_\nHTML versija \xc5\xbeymima skai\xc4\x8diumi, nurodant versij\xc4\x85 ir subversij\xc4\x85, pavyzd\xc5\xbeiui, HTML 3.2._NEWLINE_Paskutin\xc4\x97 W3C rekomenduojama HTML versija 4.01. Po jos HTML pagrindu buvo pl\xc4\x97tojamas XHTML standartas, kuris dar labiau atskyr\xc4\x97 strukt\xc5\xabros logik\xc4\x85 nuo vaizdavimo, bei remiasi ne SGML, o XML \xc5\xbeym\xc4\x97jimo kalba._NEWLINE_2009\xc2\xa0m. vasario 12 d. WWW architekt\xc5\xb3 taryba patvirtino HTML 5 juodra\xc5\xa1t\xc4\xaf. HTML 5 kei\xc4\x8dia ir HTML 4, ir XHTML 1, bet i\xc5\xa1lieka suderinamas su jais. Naujasis standartas smulkiai ir iki galo tiksliai apra\xc5\xa1o \xc5\xbeym\xc4\x97jimo gaires, nepalikdamas vietos interpretacijai\xc2\xa0\xe2\x80\x93 nar\xc5\xa1ykl\xc4\x97s tur\xc4\x97s vienodai atvaizduoti tinklalapius, vienodai elgtis net ir su HTML ra\xc5\xa1to klaidomis.'